Die aanbiddingsplek van die NG gemeen­te Pretoria-Oos is ryk aan atmosfeer en geskiedenis, en word allerweë beskou as een van Gerard Moerdijk se beste kerk­­ontwerpe. Deur die jare heen was die gebou ’n geestelike tuiste vir talle Pretorianers – van studente en koshuis­kinders tot meer permanente stadbewoners. ’n Kerkgebou is nie maar net ’n struktuur van klip en glas nie, maar ’n plek waar gelowiges in blydskap én broosheid vergader. Al die seisoene van menswees speel hier af: kinders word gedoop, jongelinge aangeneem, paartjies in die huwelik bevestig, en die lewe van gestorwenes gedenk. Hierdie boek bied ’n blik op die Ooskerk en haar mense, maar is bo alles ’n dankbetuiging vir die genade wat ons as gemeente die afgelope 90 jaar ontvang het.